floriandebaene/DutchDraCor4ML huggingface dataset:
Mynheer! de Hugenoot zal steeds uw goedheid roemen;
En, naast de hoogste Magt, u zyn beschermer noemen.
Myn dierbre Magen! en gy, Helden! door wier vlyt
't Hervormd geloof wierd van zyn' ondergang bevryd!
Zo ge u getroosten kunt van huis en erf te scheiden,
Zal ik op 't spoedigst u naar Zwitserland geleiden.
Hoe bly, myn Ouders! grypt uw Zoon u by de hand!
Al de aard' behoort aan God, en is ons Vaderland.
Vaar wel, ô Languedoc! ô Bergen! ô Valeijen!
Mogt gy den Hugenoot voortaan nooit hooren schreijen!
Men dank' de Alwysheid, die door wondren ons behoed!
Geen magt op aard' heeft recht van dwang op 't vry gemoed.
Sommich Mensch en het huijs van Nering
die Doodt
Die genade Gods
gemeen burger
Goet onderwijs
nering
Redelijck verstant
Sommich Cleijnmoedich mens
veel mens
Weijnich volckx
Een spel van sinnen Die sin is
                hoe sommich mens al sijn goet beroeft is ende daerom bij na in desperaet is
                hoe veel menschen met gemeen burger om nering Roepen Die genad Gods doet het
                huijs van nering open maer veel mens en beleeft het niet Dit sijn die
                parsonagien
sommich mens oft cleinmoedich
[Sommich Mensch en het huijs van Nering]
Sommich mensch
Eijlaes in wat ure ben ick geboren
Sulck elendt als mijn is gecomen tevoren
Ick moet sijn versworen // tmach anders niet wesen
Want wijf en kijnder heb ick verloren
vader ende moeder heb ick sien versmoren
Wie ginck oijt hoeren // meerder elents van desen
en ick heb ock dicmael geweest in vresen
en noch bijn ick hier overgebleven
O doot O doot ghij waert van mijn gepresen
Quaemt ghij tot mijn en benaemt mijn het leven
Jae tot swaert tot vier wilt ick mijn wel begeven
Quam slechts die doot die mijn wilde verslinden
voer die doot en soudt ick niet eens gaen beven
O doot waer blijft ghij cont ghij mijn niet vinnen
Mijn hart blijft beswaert gae ick buijten of binnen
Als ic overdencke mijn tegenspoet
Ic ducht dat ick noch sal verliesen mijn sinnen
want alle fantasien comen mijn te gemoet
en als ic overdencke mijn grote goet
en ic nu als een bedelaer moet gaen dwalen
Och als ick overdencke mijn wijf end kinder soet
met mijn lieve ouders so beghin ick te falen
Och die sijn ouders mocht weder haelen
Al waert over duijsent mijlen ick soudt wel doen
Of mocht ic dat mijt mijn eijgen leven betalen
so waer mijn druck een endt en mijn quaet vermoen
Die mijn voer oghen comen avent en noen
so dat ick grou dat ick mijn sal bedurven
O doot coomt doch en wilt u haestich spoen
want ghien dinck so lief dan mocht ick strackx sturven
Den gemeen burger
Wie mach dat wesen die daer so gaet swurven
mijn dunct dat ic hem so deerlijck hoer claghen
laet ons tot hem gaen sien mochten wijt verwurven
Dat hij ons seijde wat last dat hij moet dragen
Dat hij Dus kurmt
Laet ons tot hem gaen en hem gaen vragen
wat hem mach letten of wat hem deert
hij salt ons peijns ick wel gewagen
ist dat het met hem seer is verkeert
Dat hij wel hadt begeert
Ick sal hem tho spreken. ongefaelgiert
hij salt mijn ijmmels wel verbreen
Gueden dach vrijent hoe ist sijt verneert
Dat ghij hier dus gaet dwalen alleen
Ick en macht u niet seggen verstaet mijn Reen
vant ongeluck dat mijn wel is geschiet
Ten is geen ongelijck dat ick huijl ende ween
Ick die rijck was bijn gecomen tot niet
mijn beesten mijn hijis mijn hof vaet mijn bediet
Dat bijn ick al quijt dus sijn ick clachtich
mijn vader is doersteken dats tmeeste verdriet
met mijn moeder dit valt mijn seer krachtich
en mijn wijf en kijnder worden oeck onsachtich
van die spangiaerts gehandelt dat sij bleven doot
Ic en macht u altsamen niet segghen waerachtich
want mijn ongeluck is boven maten groot
Ic hadt veel koijen en schapen verstaet het bloot
en daer thoe noch wagen ende paerden
en dat bijn ic al quijt dats ijmmers te snoot
hoe soudt een mens al coenen volhaerden
Och quamer een of twie tegen mijn met swaerden
Die mijn doerstaken dat wijld ick gaeren
So mochtmen mijn steken inder aerden
Dan waer ick verlost van dit beswaren
Jae lijeve vriendt hoe moechdij doch dus baeren
ghij en sijt alleen niet inden druck
souden wij ons benautheijt ock verclaren
Ick soudt u seggen so meijnighen stuck
Och wij hebben geweest so meijnichmael ons vianden bruck
souden wij dan alsulcken mijsbaer bedrijven
Doen wij belegen waeren al vanden duck
Doen wast al bedroeft mans kijnder ende wijven
ons kijndern saghen wij anden wal doot blijven
ons swagers ons broeders warden doergeschoten
Ons benautheijt die wij leeden en waer niet te beschriven
Ock den hongher die wij leeden den cleijnen met den grooten
peijnst oft ons niet meede heeft verdroten
souden wij dan maecken alsulcken mijsbaer
Denckt hoe vijleijnich dat die spanjaerts quamen an stooten
Eijsschende ons leven van wijf en
                            kijnder alle gaer
sij benauden ons wel
                            dapper swaer
Dijt mosten wij lijden al wast ons pijn
wij sagen wel groot lijden an malkaer
maer wat ist nu lijeve broeder mijn
Sommich mens
U woerden Die vallen wel claer en fijn
Conde ick dat selfde ock
                            versinnen
maer tquest mijn hart meer dan fenijn
want ick macht mijn leven niet verwinnen
Vrijendt hoe gaet ghij dat goet so seer beminnen
Dat ghij u hart daer so seer opset
want die heer can u so haestich vinnen
Dat ghij haest valt als een voeghel int net
Veel mensz
U Salijcheijdt wordt doort goet belet
Dus wijlt u hart daer een weijnich van trecken
en u sinnen tot godt keren altemet
Want wiet goedt bemint die gaet sijn siele bevlecken
Veel menschen wetent met schone woerden te bedecken
maer selfs can hij daer weijnich na doen
veel mens wijl een ander mijt woerden verwecken
ende selfs dwalen sij avont ende noen
Weest nijet cleijnmoedich Dije heer sal u
                            wel voen
Als ghij slechts betrout die heer der heeren
Hij verlaet niemant De hem slechts spoen
Om mijt vast betrouwen tot hem te keeren
Dije heer salt maecken dat u niet en sal deeren
Waer dat ghij u keert in eenich landt
Hij sal bij u weesen in al u generen
Dus betrout den heer mijt sijn end verstandt
Ick saecht wel te maecken hadt ick slechts gelt in mijn
                            hant
maer nu eijlaes en weet ick ghienen Raet
mijn goet is benomen mijn huijs is verbrant
Dus moet ick nu gaen doolen bijder straet
Hoert broeder en wort niet dessolaet
Ick sal u bestellen so vort als ick mach
Op dat ghij niet coemt in
                            desperaet
want het waer mijn leet dat ick sulcx sach
Ick hoep u noch te bestellen van desen dach
Ic sal mijn best doen sonder verbeijen
Ick sal
                            stracx gaen sonder verdrach
tot veel menschen om u een plaets te bereijen
Sijet hoe sommich mensch bij den wech gaet schreijen
veel mensch ghij moet hier u ooch opslaen
weet ghij niet waer wij hem best bescheijen
want als ons broeder moeten wij hem nemen aen
veel mensch
Hij mach bij die huijsen om sijn sticken gaen
so sal hij dan ghien honger lijen
en slapen daermen hem wijl ontfaen
die hem wijl hebben daer mach hij hem vlijen
weijnich volckx
Salmen den mensche so laten glijen
haer huijs is verbrant haer guet is benomen
sij hebben ghien vrienden sij weeten nauwers te tijen
Och wat gaet sommich mensch al overcomen
Och veel mensch dat en sal u niet vromen
dat ghij den armen so wijst verbij
en veel mensch gaen hem veel beromen
maer hij mach wel swijgen dat seg ick vrij
Och veel mensch ick segt u verstaet wel mij
Also hebt ghij gedaen over langen stondt
ende so doet ghij noch ick segt u sonder cij
en ick macht ock bewijsen geseijt goet rondt
ghij acht den armen veel mijnder dan een hont
nochtans hoort ghij daer sorgh voer te dragen
maer veel menschen hebbent wel inden mont
en anders niet dat is te beclagen
maer ick moet het den gemenen burger gaen vragen
en gaen doen hem ock mijn beclacht
of hij tot sommich mensch oock wel heeft behagen
dan of hij mede veel menschen slacht
vriendt ick moet u vragen op mijn woorden hebt acht
en neemtse ter herten ick bidts u seer
ick sie dat sommich mensch van hongher versmacht
hij en weet nauwers in gaet hij ghins oft weer
weet ghij hem niet te wijsen this mijn begeer
dat ghijt mijn seght want mijn hart is vol rouwen
wije den armen goet doet die doet godt eer
so die dat selfs gaet ontfouwen
Ick wijl hem wel een dach oft twie houwen
maer ghij weet wel hij mach bij mij niet woenen
want ghij weet wel dat ick selfs bijn in benouwen
dat mach ick mijt die waerheijt wel betonen
weijnich volckx  3
Den gemenen burger mach hem wel verschonen
maer veel mensch droech sorge voer den armen noijt
veel mensch acht den armen nau twie bonen
ende die gemeen burger is gans beroijt
Och hoe vort is noch sommich mensch verstroijt
so hier so daer ende leven in armoet
maer godt heeft haest sommich mensch hart verfroijt
wije op godt betrout in sijn tegenspoet
Jae godt is een harder seer overvloet
over alle mensch die hem bekent
hij draecht sorch voer haer ende voer haer guet
so davidt ock dat seijt seer excelent
die mistroestighen mensch die hier is omtrent
Die moet bestelt wesen van stonden an
wij moeten hem besorgen eer hij hem schent
en bestellen hem eer wij daer scheijden van
Moet hij bestelt wesen neemt
                            ghij hem dan
want ick en weet hem niet te laten
ick en mach tot mijnen laten wijf noch man
dat segh ick u vrijlijck tverstant wijlt vaten
Och veel mensch dat en sal u niet baten
en laten hem so dolen bijder straten
maer wel machmen seggen al sonder cij
veel menschen houwen altijt haer selven vrij
en gaen hem altijt een ander toe wijsen
soudt ick ock so doen O dat sij vordt van mij
en dat waer voer godt een groet afgrijsen
den armen te logieren dat gaet godt prijsen
en haer te voen en te cleen
wije den armen voet die gaet godt spijsen
so hij self seijt mijt sijn eijgen
                            reen
Weet ghij desen mensch ouwers te besteen
ick wilde daer wel wat toe geven
want het waer mijn lief datmen mij sulckx deen
in dien dat mijn goet mee so waer gebleven
Ick danck u presentacij mijn vriendt verheven
ic sal hem nemen tot mijnent mijtter woen
want sulckx behoertmen niet laten te sneven
al worden sij geacht so weijnich als een
                            boen
Wie die harmen goet doet godt ist loon
hij salt den jongsten dach wel g vergelden
hij en geeft ghien gelt nochtans betaelt hij schoen
en wee hem die den armen lasteren oft schelden
Wat int heijmelijck geschiet dat sal godt wel melden
tsij goet oft quaet jae hij wel te recht
dit bedencken nochtans veel menschen selden
maer veel menschen achten dit also slecht
Ick moet gaen heen tot den armen
                            knecht
die daer so deerlijck staet en siet
sommich mensch
Och coemter noch niemant die mijn troost biet
sal ick hier noch van armoet versmachten
O heer ghij weet hoet mijn verdriet
wilt doch mijn druck een weijnich versachten
Hoert broeder wilt op mij reden achten
wat ic u nu voer houden sal
ghij staet seer vlijtich in mijn gedachten
mijn jammert so seer u groot ongeval
of ic u tot mijnent naem hoort dit geschal
en gaef u die cost mijt coesen en schoen
en voert wat ghij van doen hebt al
en als mijn eijgen kijnt sal ick u voen
Och lieve vriendt woudt ghij dat doen
ic wilde u dienen mijn leven lanck
al wat ghij mijn hiet daer toe sal ic mijn spoen
ende wese u dienstich sonder eenigen wanck
want mijn hooft dat wort nu also cranck
dat ic dus bijder straten gae doolen
en ic weet tot niemant te nemen mijn ganck
want veel mensch hout hem voer mij verholen
veel mensch is ock van sijn guet ontstolen
dus dunct hem heeft hij al goet gelijck
tusschen beijen moet sommich mensch gaen dolen
al ist dat sij mee geweest hebben rijck
Hoe meijnich moeter noch treden den dijck
die wel eer hebben geseten in een goet besidt
en moeten hier en daer nemen haer wijck
waer doer sommich mensch verliest sin ende widt
Ic moet u ock seggen verstaet wel dit
godt coemt nu en geeft loon na wercken
veel menschen droncken wijn ende atent gebraen vant spidt
en gingen op den armen niet eens mercken
nae vleschelijcke lust ghinck ic ock hercken
daerom heeft mijn die heer aldus besocht
om dat ic mij in hem soude verstercken
dus heeft hij een goet werck an mij gewrocht
Dat wert van veel menschen so weijnich bedocht
hoe wel hij hem dicmael heeft ontgaen
dat men sagen veel menschen sulckx ontknocht
hij soude dat selfde qualijck verstaen
Ick voer mijn hoeft en treck mij dat niet aen
want ick ken mij schuldich jae ic serteijn
veel mensch heeft ock meijnich sonde gedaen
wel duijsent mael gods wijl te buijten getreen
Seedmen dat veel mensch sij souden seggen neen
maer ons leijt daer niet aen dat sal godt judijcieren
van al datter geschiet is tsij groet ofte cleen
voer hem en mach niemant dissimuleeren
daer is niet verborgen voer die heer der heeren
also ghij broeder dat nu ock wel weet
dus coemt met mijn tis mijn begeeren
want het is tijt dat ghij wat eet
en dat ghij wart gecleet
Ic danc u dat ghij mijn sulckx uut meet
gelooft sij godt die alle dinck is bekent
hij die inden noot niemant en vergeet
wie hem inden noot tot christum went
gelooft sij godt dat hij u tot mijn heeft gesent
want ic was bij nu in desperaet
ic en crech ghien troost vart noch ontrent
ic danck u dat ghij mijn wilt comen te baet
nu siet ghij wel dat godt niemant en verlaet
wije hem slecht inden noot tot hem keert
wije hulp van hem begeert // hij elcx bijstaet
hij sijn hulp ock van niemant en weert
denct hoe nebucadnesar warden verneert
doen hij hij hem in sijn beroep had te buijten getreden
Adt sueven jaer lover en gras dit wel probeert
om sijn misbruijck verstaet mijn reden
nae die straf ginc hem godt weer becleden
so als hij oijt te voren hadde geweest
ock davidt omt misbruijck hoert naet verbreden
straften godt mede smaeckt wel den keest
hem bekerende tot godt die heer
                            hem geneest
stelt hem weder als hij oijt was
godt castijt ock wel sonder misbruijck alsomen leest
van jop hoe hem godt besocht al op dat pas
en tot sijnder tijt hij hem weer genas
want hij bleef volstandich en betrouden godt
maer al straft godt ons en verhoort ons niet ras
wij hebbent wel verdient al sonder spot
wij slachtent volck in die tijden van noij ende lodt
wij willen mee niet hoeren als die heer maect geschil
niemant die daer hout gods gebodt
elc mensch mach segghen wat hij wijl
Ick voer mijn hooft mach wel swijgen stil
want die wijl des heeren was in mijn verkoudt
hoe wel dat ic mijn qualicken
                            hil
ic hadt wel verdient duijsentich foudt
ic stelden mijn sinnen op goet ende goudt
en ic stelden mij tegen godt seer vrij
ock een eijgelijck siet dat ghij dit onthout
want alle gaer hebt ghij gesondich met mij
Daer segt ghij die waerheijt niet verbij
alle menschen hebben hem gegaen te buijten
maer dat wijllen wij stellen an deen sij
en ic wijl mijn reden mijt u uuten
ic sal u van mijn leven niet buijten // sluijten
en als ic starf bespreck ic u al mijn guet
so blij bijn ic dat geopent sijn u conduijten
dus coemt gaet mijt mijn al mitter spoet
D. Sommich mensch
Doer den wille des heeren quaemt ghij mijn te gemoet
want die heer heeft het u in gegeven
daer sijnder so weijnich die sulckx doet
als ghij nu doet mijn vriendt verheven
dies sal ic u dancken al mijn leven
Coemt gaen wij this hier langenoch
                            gebleven
en wat ghij hebben sult staet al beschreven
die gemeen burger uut
mijn dunckt hier is noch niemant an straet
mijn dunck tis nochtans al relicke laet
ic hoep ten is ock niet tondegen
mijn dunct an die son die clock heeft wel negen
of veel mensch die gemeen burger versmaet
wij plachten nochtans wel vrientschap te plegen
Ic loef niet of veel mensch moet voer mij vresen
want wij plachten bij malcander altijt te wesen
veel mensch moet quaet sijn wat baet ist verswegen
hier coemt nu veel mensch als nu mit desen
hola die clock gaet vriendt men sal of leesen
godt verleen ons wat goets tot elcker stee
quamer wat goets ick waer genesen
ende meer mijt mijn int wijt ende bree
Dit is wat nieus dat die clock gaet alle ree
die heer wijl ons allen verblijen
ick heb gehoert datmen sal leesen van paeijs en vree
dat soudt mijn welbehagen al sonder mijen
want wij hebben lang geweest int lijen
het waer wel tijt datter eens paeijs quaem in lant
alle verdriet stelden wij dan besijen
waert dat wij cregen paijs ende bijstandt
So cregen wij die neering weer op die hant
dan sou die gemeen burger sijn verhuecht
ic peijns ock dat nu hier is niemant
of hij soude wel heerlijck maken vruecht
Wilde godt ons verlienen alsulcken duecht
datter doch paeijs en vrede eens quaem
het soude voer veel menschen weesen een juecht
en voer die gemeen burgen so ick wel raem
Dan mochten wij wel loven des heeren naem  .
het cloppen is
                            gedaen // wij sullent haest hooren
laet ons toe hoeren beije te saem
en open doen snellick onse oren
maer ick geef die moet noch al verloren
hier coempt nu een ofleser
boven uut
Om te beslechten // het ongeluck swaer
datter geweest is so meinich jaer
hebben die heeren eenpaer // daer wijsselijck in bedacht
mijt voersichtigen raet bij malcander gebracht
hier wel op acht // hoert mijtter spoet
Onse eerwaerdige coninck van spanijen goet
mijt sijn wijsen raedt doet // ons puplijceren
met den prins en sijnen raedt sij veraccorderen
sonder dissimuleeren // wart het u verclaert
vanden prins van orangijn warttet u verclaert
ons stadt houder expaert // laet weeten minst en meest
Die tot noch toe uut landich heeft geweest
sal comen onbevreest // weder daer hij heeft gewoent
elc in sijn eijgen stadt twart u vertoont
ock vrij ongehoent // als nu mijdts dien
die een sal den ander niet een quae penninck bien
ock sal niemant geschien // dats eenich leet
want het is nu besloten paeijs ende vreedt
Int wijt ende breedt // vart ende ontrent
wije den prins van oranijen voer haerlieder stadthouder
                            kent
seer excelent // mijt sijnen wijsen raedt
maer soe wije noch blijven opstinaet
die blijft inden haet // soet wel betaemt
want wie hem voer den prins van oranijen schaemt
ons stadt houder vernaemt // en dat van rechts wegen
met dien stadt oft vlecke salmen gien comanschap plegen
verstaet het te degen // en wilter op mercken
wie hem niet wijl begeven onder prinsen vlercken
men sal teghen hem verstercken // naerstich mijt vlijt
voort sij een ijgelijck gewaerschout nu ter tijt
dat hij haet of nijt // tegen ijmans en draecht
of men sal hem straffen vrij onversaecht
twart u gewaecht // wijlt h onthouwen
eck wart gewaerschout mannen en vrouwen
Jongen en ouwen // hier doch wel op gist
dat den een den ander niet nae roept gues oft papist
so dat enige twijst // daer uut mocht spruijten
die salmen strackx an boijen doen sluijten
en leggen in muijten // seer haest en drae
en men sal hem straffen sonder genae
dus elc wacht hem voer schae // men doet u gewach
men sal niemant meer waerschouwen na desen dach
al sonder verdrach // salmen hem judicieren
dus elck wijl hem doch wel regieren
tis ons begeren // al sonder cij
dit is h uut het placaet een copij
elc acht het vrij // men gaet het u ontknopen
want na den paeijs hebmen lang gaen verhopen
en lang om geropen // alsmen wel op gomen
en desen paijs godt danc is nu gecomen
Tot onser vromen dus maecter of mencij
gedaen bijden hove en den prinsen excelencij
dus geeft het audiencij // credencij // dit blij accoort
ende een ijgelijck seijt het den ander voort
Sulcken blijmaer en heb ic in lang niet gehoert
na dat edele woort // heb ic lang gebeijt
mijn hart altans grote blijschap oorboort
doer tgeen dat daer is verbreit
nae dat woort heefter
                            meijnich gehuijlt en geschreijt
en meijnichmael geseijt // ic en salt niet beleven
maer nu hoeren wij ummers het claer bescheijt
dat die heer ons paijs nu heeft gegeven
Wel hoe sijt ghij dus verblijt hier beneven
dat ghij dus vrolijck sijt in u gemoet
of is hier wat nieus bedreven
dat ghij dus blij sijt nu metter spoet
Neen hier is of gelesen blij tijdijnge seer goet
serteijn dat doet // mijn vruecht voort bringen
en al mijn druck dat leg ic onder die voet
ic en can mijn selven nau bedwingen
en van blijschap / begin ick schier te singen
so bijn ic verblijt hoert naet bediet
sulcke blij tijdijnge wij niet en ontfingen
in meijnich jaer alsser nu is geschiet
Wilt het mijn doch seggen en liegen niet
want ick peijns ghij en wilt het niet verholen
dat soudt mijn ock wesen een groot verdriet
en ick soudt u ock dan wel houwen verpolen
Theeft lang geweest al in den molen
dat welck nu is geopenbaert
ende wat een ijgelijck is bevolen
dat sal u ock wel wel werden verclaert
wel wat isser doch
maer daer is paeijs of gelesen vrij ongespaert
is dat niet een blijschap uutgelesen
voort isser gelesen mijn vriendt vermaert
dat nu een ijgelijck mach wonen sonder vresen
in steden oft in dorpen waer hij liefst wijl wesen
daer mach een ijgelick trecken mijtter woen
maer wie niet en ontfanct onsen prinse gepresen
tot enen stadthouder daer en is die paeijs noch niet schoon
voer so wort noch een ijgelijck geboen
malcander niet nae te roepen papist oft gues
wie sulckx doet die sal verbueren gien croon
maer hij valt in die correcxi als waer hij een rues
een ijgelijck sal hem selfs grijpen bij die nues
dus mach een ijgelijck wel sijn verhoet
want men sal hem straffen als waer hij noch so bues
sonder dijscijmulacij an lijf ende goet
Elck mach voer hem sien dat hij sulckx niet en doet
want sulcx en dient ock niet bedreven
daer soudt om gestort worden so meinich mans bloet
dus elc mach hem nu wachten voer sneven
maer wat een lof en prijs behoorthem godt te geven
dat hij ons sulck genade laet geschien
wij behoren hem te dancken al ons leven
dat wij dien dach noch mogen besien
veel menschen
nu hoop ick sal die nering haest comen op
                            die bien
die so lang in muijten heeft geseten
dan sal die gemeen burger floijeren doer dien
die so meijnich sober maeltijden hebben gegeten
Quaemt slecht die vremde man te weten
dat haerlem mijt den prins waer veraccordeert
waer daer slecht ijmant die haer dat ginc uut meten
sij quamen haest over ongesaelijeert
ghij sult wel nering crigen ist dat het godt begeert
want het is van godt al versien te voren
wie buijten godt begint het valt hem al verkeert
en al u doen dat sal wesen verloren
Een gemeen burger
Eijlaes wat gaen wij nu oorboren
of daer algelesen is paijs ende vrede
als wij ghien nering connen besporen
so ist noch al droefheijt inder waerhede
wij vernemen noch niemandt
                            inder stede
die de nering wijl gebruijcken oft daer comt vragen
dus mogen wij wel seggen mijt clare reden
wij moeten dit lijden noch langer dragen
Gueden dach goe mannen wilt mij doch gewagen
dat ic u sal vragen // doet mijn doch bescheijt
hebt ghij hem niet gesien bijnnen corten dagen
die man daer ic woen ic woudt dat ghijt mijn seijt
Om u dat te seggen bijn ic bereijt
hij heefter geweest mijn reden vaet
waer hij is en weet ic niet twart u verbreijt
maer sijt ghij die man die daer sadt op die straet
sommich menss
Jae ict bijnt die daer sadt so desolaet
doen hielt hem veel mensch van mijn schou
hij gaf mijn schone woorden maer die deen mij ghien baet
maer siet hoe heerlijck bijn ic nu
veel menschen Jaegent al in haer eijgen vlou
maer die heer heeft mijn verhoort seer menichfoudt
Adieu veel mensch nu gae ic van ju
ic bijn vertroost en ghij blijft benout
veel mensch drinct dat hij self
                            brout
Ruijcken dat veel menschen niet so sijn sij verkout
tsij eedel of onedel groet ofte cleijn
die sijn eeven broeders droofheijt anschoudt
en hem niet en helpt die en doet niet reijn
Van quaetheijt heet ic schier mijn breijn  7
om dat ghij so spijtich op mijn schiet
ghij weet wel ick en bijnt niet
                            alleijn
die sulcx doet vaet dit bediet
ghij sijt so wel als ic int verdriet
wat wilt ghij mijn doch
                            staen blameren
waert thuijs van nering op so waert al niet
dan soude onse benautheijt wel wat faceeren
siet hier coomter een wat is doch sijn begeren
of hij na thuijs van nering sal sporen
och wijlde hij daer na solisteren
dan soude onse druck wel haest versmoren
redelijck verstant
Wel wat isser te doen wat gaetmen oorboren
dat veel mensch met den gemeen burger is versaemt
isser wat nieus latet mijn thoch hoeren
ic bijdt dat ghij u voor mij niet en schaemt
Jaet hier is wel wat nieus twelc niet en betaemt
te swijgen want ic weet dat ghijt wel sult prijsen
hier is peijns en vree ofgelesen ongeblaemt
daer doer hoop ic sal die nering verrijsen
ons armoet is so groot dat een mensch mach ijsen